CCXLIII.  Privilegium pro Ecclesia Bellunensi.   (Veronae, Oct. 18.) [UGHELLI,  Italia sacra,  V, 153.]
Author: Lucius III

LUCIUS episcopus, servus servorum Dei, dilecto filio GERARDO Bellunensis Ecclesiae electo, ejusque successoribus canonice substituendis in perpetuum.

Quoties a nobis petitur quod religioni et honestati conveniens dignoscitur, animo nos decet lubenti concedere, et petentium desideriis congruum suffragium impertiri. Eapropter, dilecte in Domino fili, tuis justis petitionibus clementer annuimus, et Bellunensem Ecclesiam, cui Deo auctore praeesse dignosceris, sub beati Petri et nostra potestate suscipimus, et praesentis scripti privilegio communimus: in primis siquidem statuentes ut nulli laico de terris, quas in tua vel Cenetensi dioecesi excolis, sive de animalium nutrimentis, a te vel successoribus tuis decimas liceat extorquere. Decimas etiam novalium in tuo episcopatu, et curia Opitergii laboribus tuis sumptibusve cultorum concedimus te habere. Prohibemus insuper ut nulli contra voluntatem tuam liceat Ecclesiae tuae famulos recipere, vel retinere. Praeterea quascunque possessiones, quaecunque bona impraesentiarum juste et canonice possides, aut in futurum rationabilibus modis, Deo propitio, poteris adipisci, firma tibi tuisque successoribus et illibata permaneant. In quibus haec propriis duximus exprimenda vocabulis: Plebem S. Petri de Mussolento cum capellis, et castro, et pertinentiis suis, tam in spiritualibus quam temporalibus. Plebem S. Gregorii cum capellis suis, capellam S. Petri de Tuba, capellam S. Crucis, civitatem cum curia et dominio tam spiritualibus quam in temporalibus, et cum Anta, quae est juxta civitatem. Castrum de Castellione cum plebe et capellis suis et curte, et pertinentiis suis; castrum de Medone; castrum de Agorde cum comitatu, et cum monte de Falcata, et aliis pertinentiis suis. Medietatem castri de Zumellis, et jus ordinationis quod habes in capella ipsius castri, et in cortis ipsius; castrum S. Georgii cum pertinentiis suis. Plebem de Cadula cum capellis suis. Pontem de Polpecho cum ripa, et pedagiis suis. Plebem S. Mariae de Alpago cum capellis suis, et comitatum cum duabus decimis, quae sunt in eodem comitatu. Castellum de Pucenico cum comitatu terminante per montis summitatem Petrae Cisae, et per montem, qui dicitur Crux ferrea, et summitatem montis Caballi, Campum Sillium inter eosdem confines, et silvam cum decimis et pertinentiis suis. Plebem S. Floriani de Zaudo cum capellis suis, et comitatum cum jurisdictione, et districtu in pertinentiis ipsius Zaudi. Districtum, et ordinationem castri de Lavatio. Montem Farrae cum decimis suis. Silvam Canalis S. Crucis a Levina Leverada respiciente ad Ecclesiam S. Crucis cum decimis et pertinentiis suis. Curtem de Fregona cum castris de Carone, cum capella S. Justi, et capellam S. Martini cum dominio et pertinentiis ejusdem. Villam de Pinedo. Castrum de Opitergio cum curte, et villis, et campaneis suis. Capellam S. Blasii, S. Petri, S. Martini, et S. Mariae cum alia capella, et campanea, quae omnes dicuntur esse in pertinentiis castri de Opitergio. Jus ordinationis earumdem in plebe S. Joannis de Opitergio; et capellae curtis Franconis, et Livellaticum aliarum ecclesiarum, et ordinationum earumdem in pertinentiis Opitergii; curtem et castra de Soligo cum villis, et pertinentiis suis; curtem de Cendone cum capellis ipsius. Auctoritate quoque apostolica nihilominus duximus prohibendum, ne ullus advocatus, vel minister ejus Ecclesiam tuam, vel quae ad eam pertinent, gravare, seu quibuslibet indebitis exactionibus fatigare praesumat. Prohibemus insuper ut infra fines parochiae tuae nullus sine tuo assensu capellam, seu oratorium de novo construere audeat: salvis privilegiis Romanorum pontificum. Praeterea novas et indebitas exactiones a patriarchis, episcopis, aliisque omnibus ecclesiasticis saecularibusve personis tibi sive ministris tuis ecclesiasticis, saecularibusve hominibus, vel rebus tuis imponi auctoritate apostolica prohibemus. Ad haec libertates et immunitates a regibus et principibus, et ab aliis personis tam ecclesiasticis quam mundanis eidem concessas Ecclesiae, et antiquas et rationabiles consuetudines, integras illibatasque manere praesenti decreto sancimus. Inhibemus etiam ne interdictos ac excommunicatos tuos ad officium, et ad communionem ecclesiasticam admittere quisquam sine congrua satisfactione praesumat. Obeunte vero te nunc ejusdem Ecclesiae electo, vel tuorum quolibet successorum, nullus qualibet subreptionis astutia vel violentia praeponatur, nisi quem canonici ejusdem Ecclesiae communi consensu, vel pars consilii sanioris secundum Dei timorem, et sanctorum Patrum institutionem providerint eligendum. Decernimus etiam, ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione ac sustentatione concessa sunt, salva sedis apostolicae auctoritate, et Aquileiensis Ecclesiae debita reverentia. Si qua igitur in futurum ecclesiastica saecularisve persona, etc. Ego Lucius Catholicae Ecclesiae episcopus. Ego Theodinus Portuensis et Sanctae Rufinae episcopus. Ego Henricus Albanensis episcopus. Ego Theobaldus Ostiensis episcopus. Ego Joannes presb. card. tit. Sanctae Mariae Transtib. Ego Laborans presb. card. tit. S. Marci. Ego Ubertus tit. S. Laurentii in Damaso presb. card. Ego Pandulfus presb. card. tit. SS. Joan. et Pauli. Ego Adelardus tit. Sancti Marcelli presbyter card. Ego Melior presb. card. tit. SS. XII Apostolorum. Ego Albinus tit. S. Crucis presb. card. Ego Ardicus diac. card. Ego Rolandus Sanctae Mariae in Porticu diac. card. Ego Petrus S. Nicolai in Carcere Tulliano diac. card. Ego Rodulphus S. Georgii ad Velum Aureum diac. card. Datum Veronae per manum Alberti S. R. E. presb. card. et cancell., XV Kal. Novembris, indict. IV, anno Dominicae Incarnationis 1185, pontificatus vero D. Lucii papae III anno V.